NÁVRH

ZÁKON

z ................ 2018

o dani z poistenia a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

§ 1

Predmet úpravy

Tento zákon upravuje daň z poistenia (ďalej len „daň“). 

§ 2

Vymedzenie pojmov

Na účely tohto zákona sa rozumie
a) poisťovateľom 
1. poisťovňa,1) poisťovňa z iného členského štátu,2) pobočka zahraničnej poisťovne3) a zahraničná poisťovňa,4)
2. Slovenská kancelária poisťovateľov zriadená podľa osobitného predpisu,5)
3. Exportno-importná banka Slovenskej republiky zriadená podľa osobitného predpisu,6)
b) poistníkom osoba, ktorá uzavrela poistnú zmluvu s poisťovateľom, 
c) obvyklým pobytom miesto, kde fyzická osoba dlhodobo žije a kde má osobné väzby a profesijné väzby,
d) preúčtovanými nákladmi poistenia poistné alebo jeho časť, ktoré od právnickej osoby požaduje alebo právnickej osobe priradí poistník, ktorý toto poistné alebo jeho časť zaplatil zahraničnej poisťovni.

______________________________
1) § 4 ods. 1 a 2 zákona č. 39/2015 Z. z. o poisťovníctve a o zmene a doplnení niektorých zákonov.
2) § 4 ods. 3  a 4 zákona č. 39/2015 Z. z.
3) § 4 ods. 6 zákona č. 39/2015 Z. z.
4) § 4 ods. 5 zákona č. 39/2015 Z. z.
5) Zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov.
6) Zákon č. 80/1997 Z. z. o Exportno-importnej banke Slovenskej republiky v znení neskorších predpisov.

§ 3

Predmet dane

(1) Predmetom dane je poistenie v odvetviach neživotného poistenia uvedených v časti A prílohy a v odvetviach životného poistenia uvedených v časti B prílohy, ak je poistné riziko umiestnené na území Slovenskej republiky (ďalej len „tuzemsko“). 
(2) Poistné riziko je umiestnené v tuzemsku, ak
a) sa poistené nehnuteľnosti, ich súčasti, príslušenstvo a veci, ktoré sa v nich nachádzajú a sú poistené rovnakou poistnou zmluvou, nachádzajú v tuzemsku,
b) sa poistenie vzťahuje na akýkoľvek dopravný prostriedok, ktorý je alebo má byť evidovaný v príslušnom registri vedenom v tuzemsku,
c) poistník uzavrel v tuzemsku poistnú zmluvu s poistnou dobou najviac štyri mesiace, ktorou sú poistené poistné riziká spojené s cestovaním alebo s dovolenkou bez ohľadu na poistné odvetvia uvedené v prílohe, 
d) ide o iné prípady ako uvedené v písmenách a) až c) a poistník má v tuzemsku trvalý pobyt alebo obvyklý pobyt alebo, ak je poistník právnickou osobou, jeho sídlo alebo prevádzkareň, na ktorú sa poistná zmluva vzťahuje, sa nachádza v tuzemsku. 
 (3) Predmetom dane nie je zaistenie.

§ 4

Osoba povinná platiť daň správcovi dane

(1) Osobou povinnou platiť daň správcovi dane (ďalej len „platiteľ“) je
a) poisťovateľ s výnimkou podľa písmen b) a c),
b) poistník, ktorý zaplatil poistné zahraničnej poisťovni; ak poistník preúčtuje poistné právnickej osobe podľa písmena c), je platiteľom v rozsahu poistného, ktoré tejto osobe nepreúčtuje,
c) právnická osoba, ktorej sú poistníkom preúčtované náklady poistenia vzťahujúce sa na poistné riziko umiestnené v tuzemsku, ktoré poistník zaplatil zahraničnej poisťovni, ktorá nemá v tuzemsku pobočku.
(2) Ak je poistná zmluva uzavretá medzi poistníkom a viacerými poisťovňami, poisťovňami z iného členského štátu alebo pobočkami zahraničných poisťovní, platiteľom je ten spolupoisťovateľ,7) ktorý je podľa dohody uzavretej medzi spolupoisťovateľmi určený na zaplatenie celej dane. Ak podľa dohody uzavretej medzi spolupoisťovateľmi nie je určený spolupoisťovateľ na zaplatenie celej dane, platiteľom je každý spolupoisťovateľ v rozsahu svojho podielu na právach a záväzkoch vyplývajúcich z poistnej zmluvy. Za nezaplatenú daň zodpovedajú spoločne a nerozdielne všetci spolupoisťovatelia.

§ 5

Vznik daňovej povinnosti

(1) Daňová povinnosť vzniká platiteľovi podľa § 4 ods. 1 písm. a)
a)  dňom prijatia platby poistného,
b)  dňom zaúčtovania predpisu pohľadávky z poistného (ďalej len „predpis poistného“) alebo
c)  dňom splatnosti poistného. 
_____________________________________________________
7) § 164 ods. 1 zákona č. 39/2015 Z. z. 

(2) Platiteľ je povinný sa rozhodnúť pre vznik daňovej povinnosti podľa odseku 1 písm. a), b) alebo písm. c) a tento uplatňovať najmenej osem po sebe nasledujúcich kalendárnych štvrťrokov. Platiteľ je povinný vyznačiť v daňovom priznaní vznik daňovej povinnosti, pre ktorý sa rozhodol. 
(3) Ak prijme platbu poistného osoba, ktorá koná v mene a na účet platiteľa, ktorému vzniká daňová povinnosť podľa odseku 1 písm. a), dňom prijatia platby poistného je deň, keď platbu prijala osoba, ktorá koná v mene a na účet platiteľa.
(4) Daňová povinnosť vzniká platiteľovi podľa § 4 ods. 1 písm. b) dňom zaplatenia poistného; ak platiteľ zaplatí časť poistného, daňová povinnosť vzniká v rozsahu zaplatenej časti poistného. 
(5) Daňová povinnosť vzniká platiteľovi podľa § 4 ods. 1 písm. c) dňom zaplatenia preúčtovaných nákladov poistenia a ak platiteľ nezaplatí preúčtované náklady poistenia do konca kalendárneho roka, v ktorom boli preúčtované, vzniká daňová povinnosť posledným dňom tohto kalendárneho roka. 
(6) Ak sa platiteľ, ktorý uplatňuje vznik daňovej povinnosti podľa odseku 1 písm. a), rozhodne pre vznik daňovej povinnosti podľa odseku 1 písm. b) alebo c), na platbu poistného prijatú platiteľom po zmene vzniku daňovej povinnosti sa vzťahuje vznik daňovej povinnosti podľa odseku 1 písm. a), ak platba poistného bola predpísaná alebo splatná do dňa zmeny vzniku daňovej povinnosti a táto platba alebo jej časť nebola do dňa zmeny vzniku daňovej povinnosti platiteľom prijatá.

§ 6

Základ dane

(1) Ak vzniká daňová povinnosť podľa § 5 ods. 1 písm. a), základom dane je suma prijatého poistného znížená o daň; ak nie je poistné prijaté v celej dohodnutej výške alebo sa poistné platí v splátkach, základom dane je prijatá časť poistného znížená o daň.
(2) Ak vzniká daňová povinnosť podľa § 5 ods. 1 písm. b), základom dane je suma predpisu poistného znížená o daň.
(3) Ak vzniká daňová povinnosť podľa § 5 ods. 1 písm. c), základom dane je suma splatného poistného znížená o daň.
(4) Ak vzniká daňová povinnosť podľa § 5 ods. 4, základom dane je suma zaplateného poistného. 
(5) Ak vzniká daňová povinnosť podľa § 5 ods. 5, základom dane je suma preúčtovaných nákladov poistenia.

§ 7

Oprava základu dane a dane

(1) Platiteľ podľa § 4 ods. 1 písm. a) alebo písm. b) opraví základ dane a daň, ak sa po skončení zdaňovacieho obdobia, v ktorom vznikla daňová povinnosť, poistné alebo jeho časť zníži. 
(2) Platiteľ podľa § 4 ods. 1 písm. c) opraví základ dane a daň, ak po skončení zdaňovacieho obdobia, v ktorom vznikla daňová povinnosť, poistník zníži sumu preúčtovaných nákladov poistenia.
(3) Oprava základu dane a dane sa uvedie v daňovom priznaní za zdaňovacie obdobie, v ktorom nastala skutočnosť podľa odseku 1 alebo odseku 2. 
(4) Pri oprave základu dane a dane sa použije sadzba dane, ktorá bola platná v čase vzniku daňovej povinnosti podľa § 5.

§ 8

Sadzba dane

(1) Sadzba dane zo základu dane je 
a) 8 % na poistenie uvedené v prílohe časti A bodoch 3 až 7, 9, 10 písm. b), 11 až 13, 14 písm. a), c) a d), 15 až 18, okrem poistenia škôd na dopravných prostriedkov podľa odseku 2,
b) 6 % na poistenie uvedené v prílohe časti A bodoch 8 a 14 písm. b) a e),
c) 4 % na poistenie uvedené v prílohe časti A prvom a druhom bode,
d) 3 % na poistenie uvedené v prílohe časti B štvrtom až ôsmom bode,
e) 2 %  na poistenie uvedené v prílohe časti B prvom až treťom bode a deviatom bode,
f) 0 % na poistenie uvedené v prílohe časti A bode 10 písm. a).
(2) Sadzba dane zo základu dane je 18 % na poistenie škôd na
a) plavidlách zapísaných v registri plavidiel vedenom Dopravným úradom a plavidlách zapísaných v námornom registri Slovenskej republiky vedenom Ministerstvom dopravy a výstavby Slovenskej republiky, ktoré nie sú určené na poskytovanie služieb dopravy osôb alebo nákladu za odplatu, 
b) lietadlách zapísaných v registri lietadiel vedenom Dopravným úradom, ktoré nie sú určené na poskytovanie služieb dopravy osôb alebo nákladu za odplatu. 

§ 9

Oslobodenie od dane

Oslobodené od dane je poistenie dôchodku zo starobného sporenia a poistenie dôchodku z doplnkového dôchodkového sporenia podľa osobitných predpisov.8) 

_____________________________________________________
8) Zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov.
Zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov.

§ 10

Prepočet cudzej meny a zaokrúhľovanie dane

(1) Ak je poistné platené v inej mene ako v eurách, na účely určenia základu dane sa prepočíta na eurá a na prepočet sa použije referenčný výmenný kurz určený a vyhlásený Európskou centrálnou bankou alebo Národnou bankou Slovenska9) platný posledný deň zdaňovacieho obdobia alebo nasledujúci deň, ak nebol v posledný deň zdaňovacieho obdobia tento kurz určený a vyhlásený. Pri oprave základu dane a dane podľa § 7 sa použije kurz, ktorý sa použil pri vzniku daňovej povinnosti.
(2) Vypočítaná daň sa zaokrúhľuje na najbližší eurocent do 0,005 eura nadol a od 0,005 eura vrátane nahor.

§ 11

Zdaňovacie obdobie, daňové priznanie a splatnosť dane

(1) Zdaňovacím obdobím je kalendárny štvrťrok.
(2) Platiteľ je povinný podať daňové priznanie elektronickými prostriedkami spôsobom podľa osobitného predpisu10) do konca kalendárneho mesiaca nasledujúceho po skončení zdaňovacieho obdobia, ak mu v zdaňovacom období vznikla povinnosť platiť daň. 
(3) Ak je platiteľ poisťovňou alebo poisťovňou z iného členského štátu a má pobočku v inom členskom štáte, uvádza v daňovom priznaní aj údaje týkajúce sa tejto pobočky.
(4) Daň je splatná do konca kalendárneho mesiaca nasledujúceho po skončení zdaňovacieho obdobia. Ak platiteľovi nebolo do uplynutia lehoty na podanie daňového priznania oznámené číslo účtu správcu dane vedeného pre platiteľa, je platiteľ povinný zaplatiť daň do desiatich dní odo dňa doručenia tohto oznámenia.

_______________________________________
9) Čl. 219 ods. 1 až 3 Zmluvy o fungovaní Európskej únie (Ú. v. EÚ C 202, 7.6.2016) v platnom znení.
Čl. 12 ods. 12.1 Protokolu o štatúte Európskeho systému centrálnych bánk a Európskej centrálnej banky (Ú. v. EÚ C 202, 7.6.2016) v platnom znení.
§ 28 ods. 2 zákona Národnej rady Slovenskej republiky č. 566/1992 Zb. o Národnej banke Slovenska v znení zákona č. 659/2007 Z. z.
10) § 13 ods. 5 zákona č. 563/2009 Z. z. o správe daní (daňový poriadok) a o zmene a doplnení niektorých zákonov  znení neskorších predpisov.

§ 12

Vedenie a uchovávanie záznamov

(1) Platiteľ je povinný viesť záznamy v rozsahu nevyhnutnom pre správne určenie dane. Záznamy obsahujú najmä
a) meno a priezvisko a adresu trvalého pobytu alebo obvyklého pobytu alebo obchodné meno a adresu sídla alebo prevádzkarne poistníka,
b) obchodné meno a adresu sídla alebo pobočky poisťovateľa,
c) číslo poistnej zmluvy,
d) sumu poistného,
e) základ dane,
f) sumu dane,
g) sadzbu dane,
h) informáciu preukazujúcu umiestnenie poistného rizika.
(2) Platiteľ je povinný uchovávať záznamy podľa odseku 1 najmenej do uplynutia lehoty pre zánik práva vyrubiť daň podľa osobitného predpisu.11)
(3) Platiteľ je povinný na požiadanie správcu dane doručiť záznamy podľa odseku 1 elektronickými prostriedkami spôsobom podľa osobitného predpisu.

§ 13

Na správu dane sa použijú ustanovenia osobitného predpisu,12) ak tento zákon v § 11 ods. 2 a § 12 ods. 3 neustanovuje inak.

§ 14

Prechodné ustanovenie

(1) Daň sa uplatní, ak poistné obdobie začne plynúť po 30. septembri 2018 a 
a) platba poistného alebo jeho časti je prijatá platiteľom najskôr po 30. septembri 2018, ak ide o platiteľa, ktorému vzniká daňová povinnosť podľa § 5 ods. 1 písm. a),
b) poistné je predpísané po 30. septembri 2018, ak ide o platiteľa, ktorý sa rozhodne pre vznik daňovej povinnosti podľa § 5 ods. 1 písm. b), 
c) poistné je splatné po 30. septembri 2018, ak ide o platiteľa, ktorý sa rozhodne pre vznik daňovej povinnosti podľa § 5 ods. 1 písm. c),
d) platba poistného alebo jeho časti je zaplatená platiteľom podľa § 4 ods. 1 písm. b) najskôr po 30. septembri 2018,
e) preúčtované náklady poistenia sú preúčtované platiteľovi podľa § 4 ods. 1 písm. c) najskôr po 30. septembri 2018.
(2) Poistným obdobím na účely odseku 1 sa rozumie obdobie, na ktoré sa platba poistného alebo jeho časti vzťahuje.

________________________________________________________
11) § 69 zákona č. 563/2009 Z. z.
12) Zákon č. 563/2009 Z. z. v znení neskorších predpisov.

Čl. II

Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004  Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona č. 563/2009 Z. z., zákona č. 374/2010 Z. z., zákona č. 548/2010 Z. z., zákona č. 129/2011 Z. z., zákona č. 231/2011 Z. z., zákona č. 250/2011 Z. z., zákona č. 331/2011 Z. z., zákona č. 362/2011 Z. z., zákona č. 406/2011 Z. z., zákona č. 547/2011 Z. z., zákona č. 548/2011 Z. z., zákona č. 69/2012 Z. z., uznesenia Ústavného súdu Slovenskej republiky č. 188/2012 Z. z., zákona č. 189/2012 Z. z., zákona č. 252/2012 Z. z., zákona č. 288/2012 Z. z., zákona č. 395/2012 Z. z., zákona č. 70/2013 Z. z., zákona č. 135/2013 Z. z., zákona č. 318/2013 Z. z., zákona č. 463/2013 Z. z., zákona č. 180/2014 Z. z., zákona č. 183/2014 Z. z., zákona č. 333/2014 Z. z., zákona č. 364/2014 Z. z., zákona č. 371/2014 Z. z., zákona č. 25/2015 Z. z., zákona č. 61/2015 Z. z., zákona č. 62/2015 Z. z., zákona č. 79/2015 Z. z., zákona č. 140/2015 Z. z., zákona č. 176/2015 Z. z., zákona č. 253/2015  Z. z., zákona č. 361/2015 Z. z., zákona č. 375/2015 Z. z., zákona č. 378/2015 Z. z., zákona č. 389/2015 Z. z., zákona č. 437/2015 Z. z., zákona č. 440/2015 Z. z., zákona č. 341/2016 Z. z., zákona č. 264/2017 Z. z., zákona č. 279/2017 Z. z., zákona č. .../2017 Z. z. a zákona č. .../2017 Z. z. sa mení a dopĺňa takto:

V § 19 ods. 3 písm. j) sa slová „predpisu90a)“ nahrádzajú slovami „predpisu,90a) daň z poistenia platená poistníkom a daň z poistenia z preúčtovaných nákladov poistenia podľa osobitného predpisu90ab)“.

Poznámka pod čiarou k odkazu 90ab znie:
„90ab) Zákon č. .../2018 Z. z. o dani z poistenia a o zmene a doplnení zákona č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov.“.

Čl. III

Zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení zákona č. 331/2011 Z. z., zákona č. 332/2011 Z. z., zákona č. 384/2011 Z. z., zákona č. 546/2011 Z. z., zákona č. 69/2012 Z. z., zákona č. 91/2012 Z. z., zákona č. 235/2012 Z. z., zákona č. 246/2012 Z. z., zákona č. 440/2012 Z. z., zákona č. 218/2013 Z. z., zákona č. 435/2013 Z. z., zákona č. 213/2014 Z. z., zákona č. 218/2014 Z. z., zákona č. 333/2014 Z. z., zákona č. 361/2014 Z. z., zákona č. 130/2015 Z. z., zákona č. 176/2015 Z. z., zákona č. 252/2015 Z. z., zákona č. 269/2015 Z. z., zákona č. 393/2015 Z. z., zákona č. 447/2015 Z. z., zákona č. 125/2016 Z. z., zákona č. 298/2016 Z. z., zákona č. 339/2016 Z. z., zákona č. 267/2017 Z. z. a zákona č. 344/2017 Z. z. sa dopĺňa takto:

V poznámke pod čiarou k odkazu 1 sa na konci pripája táto citácia: „Zákon č. .../2018 Z. z. o dani z poistenia a o zmene a doplnení niektorých zákonov.“.   

Čl. IV

Zákon č. 39/2015 Z. z. o poisťovníctve a o zmene a doplnení niektorých zákonov v znení zákona č. 359/2015 Z. z., zákona č. 437/2015 Z. z., zákona č. 125/2016 Z. z., zákona č. 292/2016 Z. z., zákona č. 339/2016 Z. z. a zákona č. 282/2017 Z. z. sa mení a dopĺňa takto:

1. § 68a sa vypúšťa. 

2. Za § 205 sa vkladá § 205a, ktorý vrátane nadpisu znie:

„§ 205a

Prechodné ustanovenie k úprave účinnej od 1. októbra 2018

Poisťovňa, poisťovňa z iného členského štátu a pobočka zahraničnej poisťovne sú povinné odviesť odvod časti poistného z odvetví neživotného poistenia podľa § 68a ods. 1 v znení účinnom do 30. septembra 2018 za obdobie od 1. januára 2018 do 30. septembra 2018 do 31. októbra 2018 na osobitný príjmový účet Daňového úradu pre vybrané daňové subjekty; ustanovenia § 68a ods. 2 až 4 v znení účinnom do 30. septembra 2018 sa uplatnia rovnako.“.   

Čl. V

Tento zákon nadobúda účinnosť 1. októbra 2018.

Príloha k zákonu č.     /2018 Z. z. 

Časť A - poistné odvetvia neživotného poistenia

1. Poistenie úrazu (vrátane pracovných úrazov a chorôb z povolania)
a) fixné peňažné plnenie,
b) s plnením majúcim povahu odškodnenia,
c) s kombinovaným plnením,
d) cestujúcich,
e) individuálne zdravotné poistenie.

2. Poistenie choroby
a) fixné peňažné plnenie,
b) s plnením majúcim povahu odškodnenia,
c) s kombinovaným plnením,
d) individuálne zdravotné poistenie.

3. Poistenie škôd na pozemných dopravných prostriedkoch iných než koľajových
a) motorových dopravných prostriedkoch,
b) nemotorových dopravných prostriedkoch.

4. Poistenie škôd na koľajových dopravných prostriedkoch.

5. Poistenie škôd na lietadlách.

6. Poistenie škôd na plávajúcich dopravných prostriedkoch
a) riečnych a prieplavových dopravných prostriedkoch,
b) jazerných dopravných prostriedkoch,
c) námorných dopravných prostriedkoch.

7. Poistenie dopravy tovaru počas prepravy vrátane batožín a iného majetku bez ohľadu na použitý dopravný prostriedok. 

8. Poistenie škôd na inom majetku, ako je uvedené v treťom bode až siedmom bode, spôsobených
a) požiarom,
b) výbuchom,
c) víchricou,
d) prírodnými živlami inými ako víchrica,
e) jadrovou energiou,
f) zosuvom alebo zosadaním pôdy.

9. Poistenie iných škôd na inom majetku, ako je uvedené v treťom bode až siedmom bode, vzniknutých krupobitím alebo mrazom, alebo inými príčinami napríklad krádežou, ak nie sú tieto príčiny zahrnuté v ôsmom bode. 

10. Poistenie zodpovednosti
a) za škodu spôsobenú prevádzkou motorového vozidla,
b) dopravcu.

11. Poistenie zodpovednosti za škodu spôsobenú prevádzkou lietadla vrátane zodpovednosti dopravcu. 

12. Poistenie zodpovednosti za škodu spôsobenú prevádzkou riečneho, prieplavového, jazerného alebo námorného dopravného prostriedku vrátane zodpovednosti dopravcu. 

13. Všeobecné poistenie zodpovednosti za škodu iné, ako je uvedené v bodoch 10 až 12.

14. Poistenie úveru

a) všeobecná platobná neschopnosť,
b) exportný úver,
c) splátkový úver,
d) hypotekárny úver,
e) poľnohospodársky úver.

15. Poistenie záruky
a) priame záruky,
b) nepriame záruky.

16. Poistenie rôznych finančných strát vyplývajúcich
a) z výkonu povolania,
b) z nedostatočného príjmu,
c) zo zlých poveternostných podmienok,
d) zo straty zisku,
e) z trvalých všeobecných nákladov,
f) z neočakávaných obchodných nákladov,
g) zo straty trhovej hodnoty,
h) zo straty pravidelného zdroja príjmov,
i) z inej nepriamej obchodnej finančnej straty,
j) z ostatných iných ako obchodných finančných strát,
k) z ostatných finančných strát.

17. Poistenie právnej ochrany.

18. Asistenčné služby.

Časť B - poistné odvetvia životného poistenia

1. Poistenie
a) pre prípad dožitia, pre prípad smrti, pre prípad smrti alebo dožitia, pre prípad dožitia s možnosťou vrátenia poistného, poistenie spojené s kapitalizačnými zmluvami,
b) dôchodkové poistenie,
c) doplnkové poistenie uzavreté popri životnom poistení, najmä pre prípad ublíženia na zdraví vrátane práceneschopnosti, pre prípad smrti následkom úrazu a pre prípad invalidity následkom úrazu alebo choroby.
 
2. Poistenie pre prípad narodenia dieťaťa, poistenie prostriedkov na výživu a poistenie pre prípad uzavretia manželstva.
 
3. Poistenie uvedené v prvom bode písm. a) a b) a druhom bode spojené s investičnými fondmi.
 
4. Dlhodobé permanentné zdravotné poistenie existujúce v Írsku a Spojenom kráľovstve Veľkej Británie a Severného Írska.
 
5. Operácie, pri ktorých sa združenie podielnikov zakladá s cieľom spoločne kapitalizovať svoje príspevky a následne takto akumulované aktíva rozdeliť medzi pozostalých alebo medzi oprávnené osoby po zosnulých, a to tontiny.
 
6. Kapitalizačné operácie založené na aktuárskych výpočtoch, kde sa za vopred dohodnutú jednorazovú platbu alebo pravidelné platby prevezmú záväzky s určenou dobou trvania a v určenej výške.
 
7. Správa skupinových dôchodkových fondov, ktorou sa rozumie správa investícií, najmä aktív kryjúcich rezervy vytvorené pre účely výplaty poistných plnení pri smrti alebo dožití, alebo ak dôjde k prerušeniu alebo skráteniu činnosti, vrátane poistenia zabezpečujúceho zachovanie kapitálu alebo platbu minimálneho úrokového výnosu.
 
8. Operácie vykonávané poisťovňami poskytujúcimi životné poistenie uvedenými v kapitole 1 hlave 4 knihy IV francúzskeho "poisťovacieho zákonníka".
 
9. Poistenie týkajúce sa dĺžky ľudského života, ktoré je upravené právnymi predpismi z oblasti sociálneho poistenia, ak zákon umožňuje jeho vykonávanie poisťovňou na jej vlastné riziko.